Det var et besynderligt syn, der søndag formiddag mødte René Hansen og en fiskekammerat, da de gik langs Sæby Å  for at finde et godt sted til at smide snøren ud. - Vi kom forbi en af de tidligere fiskedamme, der ligger få meter fra åen, og vi kunne se, vandet i store dele af dammen var farvet i en dyb lilla farve. Det gjorde os lidt urolige, så jeg kontaktede Jesper Christensen fra fiskeriforeningen, og han anbefalede os at ringe til miljøvagten med det samme, siger René Hansen. Der var ikke hele dammen, der var farvet lille på det tidspunkt, men frygten var at det farvede vand måske kunne stamme fra et udslip af noget, der var skadeligt for vandmiljøet. ( Artiklen fortsætter efter billedet ) Ingen fare for udslip til å Allan Jensen, der er miljøvagt ved Frederikshavn, har været på stedet og undersøgt vandet og omgivelserne. - Det vigtigste for mig i første omgang var at sikre mig, der ikke er fare for udslip til åen, og det er der ikke. Så må vi mandag have set på nogle prøver af vandet for at fastslå, hvor farven stammer fra, og om det er noget skadeligt, siger han Miljøvagten har ikke umiddelbart et bud på, hvad der har givet vandet den rødbedelignende farve. - Det ser godt nok lidt mystisk ud. Måske er det alger, men det må analyserne vise, lyder det fra Allan Jensen. Der ligger ikke døde fisk eller dyr i forbindelse med det farvede vand.

Referat:
To lystfiskere blev noget overraskede, da de i deres søgen efter et godt fiskested kom forbi en dam tæt ved Sæby Å. Det meste af vandet i dammen havde en nærmest lilla farve.